b'\n_START_ARTICLE_\nBaltijos J\xc5\xabros Valstybi\xc5\xb3 Taryba\n_START_PARAGRAPH_\nBaltijos J\xc5\xabros Valstybi\xc5\xb3 Taryba (BJVT, angl. The Council of the Baltic Sea States) \xe2\x80\x93 tarpvalstybinis regioninis politinis forumas, kurio pagrindinis tikslas - skatinti integracinius procesus ir u\xc5\xbemegzti glaudesnius ry\xc5\xa1ius regione. Organizacija \xc4\xafsteigta 1992 m. Kopenhagoje._NEWLINE_\xc5\xa0iandien BJVT veikla apr\xc4\x97pia visas tarpvyriausybinio bendradarbiavimo Baltijos j\xc5\xabros regione sritis, i\xc5\xa1skyrus karin\xc4\x99 gynyb\xc4\x85. Nuo jos \xc4\xafsteigimo BJVT daug prisid\xc4\x97jo vystant Baltijos j\xc5\xabros regiono valstybi\xc5\xb3 daugia\xc5\xa1al\xc4\xaf bendradarbiavim\xc4\x85.\n_START_SECTION_\nValstyb\xc4\x97s nar\xc4\x97s ir organizacijos valdymas\n_START_PARAGRAPH_\nBJVT nar\xc4\x97s yra 11 valstybi\xc5\xb3 \xe2\x80\x93 Danija, Estija, Islandija, Latvija, Lenkija, Lietuva, Norvegija, Rusija, Suomija, \xc5\xa0vedija, Vokietija \xe2\x80\x93 ir Europos Komisija._NEWLINE_Steb\xc4\x97tojo status\xc4\x85 turi: Baltarusija, Ispanija, Italija, JAV, Jungtin\xc4\x97 Karalyst\xc4\x97, Nyderlandai, Pranc\xc5\xabzija, Rumunija, Slovakija, Ukraina ir Vengrija._NEWLINE_Tarybai rotacijos principu po vienerius metus (nuo liepos 1 d. iki bir\xc5\xbeelio 30 d.) pirmininkauja viena i\xc5\xa1 valstybi\xc5\xb3. \xc5\xa0iuo metu Tarybai pirmininkauja Danija, o nuo 2020 m. liepos 1 d. pirmininkavim\xc4\x85 perims Lietuva. Lietuva jau yra pirmininkavusi BJVT 1998-1999 ir 2010-2011 metais. Pirmininkaujan\xc4\x8dios valstyb\xc4\x97s u\xc5\xbesienio reikal\xc5\xb3 ministras yra atsakingas u\xc5\xbe BJVT veiklos plan\xc4\x85._NEWLINE_Auk\xc5\xa1\xc4\x8diausias BJVT organas yra valstybi\xc5\xb3 nari\xc5\xb3 u\xc5\xbesienio reikal\xc5\xb3 ministr\xc5\xb3 ir Europos Komisijos atstovo Taryba. Tarybos pos\xc4\x97d\xc5\xbeiai rengiami pirmininkaujan\xc4\x8dios valstyb\xc4\x97s u\xc5\xbeklausa, da\xc5\xbeniausiai, kart\xc4\x85 per vienus ar du metus. Tarp \xc5\xa1i\xc5\xb3 pos\xc4\x97d\xc5\xbei\xc5\xb3, BJVT veiklos planas yra koordinuojamas Vyresni\xc5\xb3j\xc5\xb3 pareig\xc5\xabn\xc5\xb3 komiteto, kuris veikia kaip pagrindinis diskusij\xc5\xb3 ir sprendim\xc5\xb3 pri\xc4\x97mimo forumas. \xc5\xa0\xc4\xaf komitet\xc4\x85 sudaro BJVT valstybi\xc5\xb3 nari\xc5\xb3 u\xc5\xbesienio reikal\xc5\xb3 ministerij\xc5\xb3 deleguoti pareig\xc5\xabnai ir Europos Komisijos atstovas._NEWLINE_Nuolatinis BJVT sekretoriatas nuo 1998 met\xc5\xb3 veikia Stokholme.\n_START_SECTION_\nBJVT susik\xc5\xabrimas ir naryst\xc4\x97\n_START_PARAGRAPH_\nBaltijos j\xc5\xabros Valstybi\xc5\xb3 Tarybos \xc4\xafsteigimo id\xc4\x97ja atsirado po revoliucini\xc5\xb3 poky\xc4\x8di\xc5\xb3 Ryt\xc5\xb3 Europoje, kuri\xc5\xb3 logi\xc5\xa1kas padarinys buvo intensyv\xc4\x97jantis bendras vertybes pripa\xc5\xbe\xc4\xafstan\xc4\x8di\xc5\xb3 Baltijos j\xc5\xabros valstybi\xc5\xb3 bendradarbiavimas._NEWLINE_Pagrindinis veiksnys, skatin\xc4\x99s glaud\xc5\xbeiau bendradarbiauti, buvo b\xc5\xabtinyb\xc4\x97 auk\xc5\xa1\xc4\x8diausiu lygiu spr\xc4\x99sti Baltijos j\xc5\xabros did\xc4\x97jan\xc4\x8dio u\xc5\xbeter\xc5\xa1tumo problemas._NEWLINE_1990 m. rugs\xc4\x97jo 3 d. Baltijos pakrant\xc4\x97s valstybi\xc5\xb3, Norvegijos, \xc4\x8cekijos ir Slovakijos Federacin\xc4\x97s Respublikos vyriausybi\xc5\xb3 vadovai bei Europos Komisijos atstovai pri\xc4\x97m\xc4\x97 Baltijos j\xc5\xabros deklaracij\xc4\x85, kurioje i\xc5\xa1reik\xc5\xa1tas susir\xc5\xabpinimas gr\xc4\x97sminga ekologine b\xc5\xabkle Baltijos j\xc5\xabroje ir nubr\xc4\x97\xc5\xbetos valstybi\xc5\xb3 bendradarbiavimo, gerinant \xc5\xa1i\xc4\x85 b\xc5\xabkl\xc4\x99, kryptys._NEWLINE_Be to, reik\xc4\x97jo sukurti koordinuojan\xc4\x8di\xc4\x85 Baltijos regiono institucij\xc4\x85 valstybi\xc5\xb3 bendradarbiavimui ir kitose srityse, tam, kad b\xc5\xabt\xc5\xb3 skatinama demokratin\xc4\x97 pl\xc4\x97tra i\xc5\xa1sivadavusiose i\xc5\xa1 totalitarizmo valstyb\xc4\x97se._NEWLINE_1991 metais tokios institucijos id\xc4\x97j\xc4\x85 i\xc5\xa1k\xc4\x97l\xc4\x97 Vokietija ir Danija. \xc5\xa0i\xc5\xb3 dviej\xc5\xb3 valstybi\xc5\xb3 u\xc5\xbesienio reikal\xc5\xb3 ministr\xc5\xb3 iniciatyva 1992 m. kovo 5-6 dienomis Kopenhagoje \xc4\xafvyko konferencija._NEWLINE_Joje dalyvavo ir Europos Komisijos atstovas. Konferencijoje priimta bendra deklaracija, kuri\xc4\x85 ir galima laikyti BJVT steigiamuoju dokumentu. Joje buvo i\xc5\xa1d\xc4\x97styti pagrindiniai organizacijos veiklos tikslai ir funkcionavimo principai.\n_START_SECTION_\nOrganizacijos tikslai\n_START_PARAGRAPH_\nPagrindinis BJVT tikslas yra b\xc5\xabti visa apiman\xc4\x8diu regioniniu forumu, kuriame gal\xc4\x97t\xc5\xb3 b\xc5\xabti aptariamas ir koordinuojamas Baltijos j\xc5\xabros pakrant\xc4\x97s valstybi\xc5\xb3 bendradarbiavimas, gvildenamos bendravimo intensyvinimo id\xc4\x97jos._NEWLINE_Dalyvavimas forume nekei\xc4\x8dia joki\xc5\xb3 dalyvaujan\xc4\x8di\xc5\xb3 valstybi\xc5\xb3 teisini\xc5\xb3 ar politini\xc5\xb3 tarptautini\xc5\xb3 \xc4\xafsipareigojim\xc5\xb3._NEWLINE_\xc5\xa0i organizacija n\xc4\x97ra vir\xc5\xa1nacionalin\xc4\x97 institucija ir nepriima privalom\xc5\xb3 sprendim\xc5\xb3, o tik konsultuojantis, koordinuojantis forumas, skatinantis valstybi\xc5\xb3 bendradarbiavim\xc4\x85 pa\xc4\x8diose \xc4\xafvairiausiose srityse (politikos, ekonomikos, prekybos, energetikos, aplinkos apsaugos, transporto ir ry\xc5\xa1i\xc5\xb3, turizmo ir kult\xc5\xabros), taip pat skatinantis palaikyti glaudesnius santykius su kitomis valstyb\xc4\x97mis ir tarptautin\xc4\x97mis organizacijomis._NEWLINE_Toks diplomatinis forumas sudaro s\xc4\x85lygas regiono valstybi\xc5\xb3 vadovams reguliariai susitikti, pasikeisti nuomon\xc4\x97mis \xc4\xafvairiais klausimais ir suartinti valstybi\xc5\xb3 pozicijas, parengti bendr\xc4\x85 regiono valstybi\xc5\xb3 pozicij\xc4\x85 r\xc5\xabpimais klausimais, skatinti imtis veiksm\xc5\xb3 bendroms problemoms spr\xc4\x99sti ir i\xc5\xa1saugoti unikal\xc5\xb3 regiono identitet\xc4\x85._NEWLINE_Tai savo ruo\xc5\xbetu padeda \xc4\xafgyvendinti Baltijos j\xc5\xabros regione Jungtini\xc5\xb3 Taut\xc5\xb3 \xc4\xafstatuose, Helsinkio Baigiamajame akte, Pary\xc5\xbeiaus chartijoje ir kituose ESBO dokumentuose \xc4\xaftvirtintus principus, kuriais pagal 1992 met\xc5\xb3 steigiam\xc4\x85j\xc4\x85 BJVT deklaracij\xc4\x85 pagr\xc4\xafsta BJVT veikla.\n_START_SECTION_\nBJVT Institucin\xc4\x97 strukt\xc5\xabra\n_START_PARAGRAPH_\nBJVT turi dvi pagrindines institucijas. Vadovaujanti ir auk\xc5\xa1\xc4\x8diausioji institucija yra U\xc5\xbesienio reikal\xc5\xb3 ministr\xc5\xb3 taryba. Joje paprastai valstyb\xc4\x97ms atstovauja u\xc5\xbesienio reikal\xc5\xb3 ministrai, ta\xc4\x8diau kartais atskira valstyb\xc4\x97 gali Tarybos pos\xc4\x97d\xc5\xbeiuose \xc4\xafgalioti atstovauti ir kitos srities ministr\xc4\x85. Europos Komisijai Tarybos pos\xc4\x97d\xc5\xbeiuose atstovauja vienas i\xc5\xa1 EK nari\xc5\xb3._NEWLINE_Taryba renkasi \xc4\xaf kasmetines sesijas, kurios vyksta vienoje i\xc5\xa1 valstybi\xc5\xb3 dalyvi\xc5\xb3. Priimanti sesij\xc4\x85 valstyb\xc4\x97 kasmet kei\xc4\x8diasi rotacijos b\xc5\xabdu. Tarybos sesijai pirmininkauja sesij\xc4\x85 priiman\xc4\x8dios valstyb\xc4\x97s u\xc5\xbesienio reikal\xc5\xb3 ministras._NEWLINE_Taryba gali pakviesti \xc4\xaf sesij\xc4\x85 dalyvauti sve\xc4\x8dius ir steb\xc4\x97tojus, ypating\xc4\x85 d\xc4\x97mes\xc4\xaf skirdama region\xc5\xb3, subregion\xc5\xb3 ir tarptautini\xc5\xb3 organizacij\xc5\xb3 atstovams._NEWLINE_Pavyzd\xc5\xbeiui, 1997 metais speciali\xc5\xb3 sve\xc4\x8di\xc5\xb3 teis\xc4\x97mis dalyvauti buvo pakviestas pirmininkaujan\xc4\x8dio Europos Tarybai Liuksemburgo atstovas, Pranc\xc5\xabzijos, Ukrainos ir JAV atstovai._NEWLINE_Sprendimai Taryboje ir kitose BJVT institucijose priimami konsensusu ir yra rekomendaciniai._NEWLINE_Antroji pagal svarb\xc4\x85 BJVT institucija yra Vyresni\xc5\xb3j\xc5\xb3 pareig\xc5\xabn\xc5\xb3 komitetas. Jis yra pagalbin\xc4\x97 Tarybos institucija, kuri renkasi \xc4\xaf pos\xc4\x97d\xc5\xbeius laikotarpiu tarp Tarybos sesij\xc5\xb3._NEWLINE_Komitet\xc4\x85 sudaro paskirti valstybi\xc5\xb3 nari\xc5\xb3 u\xc5\xbesienio reikal\xc5\xb3 ministerij\xc5\xb3 pareig\xc5\xabnai ir kit\xc5\xb3 sri\xc4\x8di\xc5\xb3 specialistai. Komitetas pos\xc4\x97d\xc5\xbeiauja toje valstyb\xc4\x97je, kurioje vyks ateinanti Tarybos sesija._NEWLINE_Pagrindinis komiteto u\xc5\xbedavinys - aptarti BJVT vykstan\xc4\x8dio valstybi\xc5\xb3 bandradarbiavimo reikalus, id\xc4\x97jas ir j\xc5\xb3 \xc4\xafgyvendinim\xc4\x85 bei parengti med\xc5\xbeiag\xc4\x85 ateinan\xc4\x8diai sesijai. Komiteto darbo tvarka beveik nesiskiria nuo Tarybos.'